ส่วนที่ 1

ข้อมูลสรุป 

เศรษฐกิจไทยในปี 2548 ขยายตัวในอัตราร้อยละ 4.5 ลดลงจากปี 2547 ที่เติบโตร้อยละ 6.2
เนื่องจากมีปัจจัยด้านลบหลายประการ ได้แก่ ราคาน้ำมันที่ยังมีแนวโน้มทรงตัวอยู่ในระดับสูง
อัตราเงินเฟ้อและอัตราดอกเบี้ยที่มีแนวโน้มเพิ่มขึ้นอย่างต่อเนื่อง การระบาดของโรคไข้หวัดนก
ปัญหาความรุนแรงใน 3 จังหวัดชายแดนภาคใต้ สำหรับในปีนี้
ธุรกิจประกันวินาศภัยทั้งระบบมีอัตราการขยายตัวร้อยละ 12 เพิ่มขึ้นจากร้อยละ 11.4 ในปี 2547

บริษัท กรุงเทพประกันภัย จำกัด (มหาชน) มีสินทรัพย์ ณ สิ้นปี 2548 จำนวน 17,633.2 ล้านบาท
มีทุนจดทะเบียนและชำระแล้ว 390 ล้านบาท
ผลการดำเนินงานมีอัตราการเติบโตอย่างต่อเนื่องเช่นเดียวกับตลาด โดยในปี 2548 บริษัทฯ
มีรายได้จากการรับประกันภัยรวม 4,143.7 ล้านบาท เพิ่มขึ้นร้อยละ 16.5 จากปี 2547
กำไรจากการรับประกันภัยหลังจากหักค่าใช้จ่ายการดำเนินงานแล้ว 289.4 ล้านบาท ลดลงร้อยละ
18.1 กำไรจากการลงทุน 563.4 ล้านบาท เพิ่มขึ้นร้อยละ 11.5 และมีกำไรสุทธิ 594.9
ล้านบาท ลดลงร้อยละ 10.9 กำไรสุทธิต่อหุ้น 15.25 บาท ลดลงจากปี 2547 ที่เท่ากับ 17.11
บาท

ปัจจัยที่สนับสนุนการดำเนินธุรกิจของบริษัทฯ ให้มีการเติบโตเพิ่มขึ้นอย่างมั่นคง คือ
นโยบายการดำเนินธุรกิจ โดยยึดความต้องการของลูกค้าเป็นหลัก
ภายใต้แนวคิดที่มุ่งเน้นให้บริการครบถ้วน สะดวก รวดเร็ว และมีประสิทธิภาพ โดยติดต่อ ณ
จุดเดียว (Single Contact Point) นอกเหนือจากการพัฒนาเทคโนโลยีสารสนเทศ
ที่เริ่มดำเนินการมาตั้งแต่ปี 2546 อันทำให้กระบวนการทำงานมีประสิทธิภาพเพิ่มขึ้น บริษัทฯ
ได้เริ่มขยายตลาดในปี 2548 สู่กลุ่มลูกค้ารายย่อยมากขึ้น
โดยมีการโฆษณาและการประชาสัมพันธ์อย่างกว้างขวาง
เพื่อตอกย้ำการรับรู้และจดจำในแบรนด์กรุงเทพประกันภัย รวมทั้งออกกรมธรรม์แบบใหม่ ๆ
ที่สอดคล้องกับความต้องการและรูปแบบการใช้ชีวิตของลูกค้า
มีการจัดตั้งหน่วยงานใหม่ขึ้นมาดูแลลูกค้าตรงรายย่อย (Personal Line Unit) โดยเฉพาะ
ตั้งแต่ช่วงปลายปี 2548 และได้ขยายจุดบริการในภูมิภาคโดยการเปิดสาขาย่อย
และศูนย์บริการเพิ่มขึ้น ปัจจุบันบริษัทฯ มีสาขาย่อยรวม 9 แห่ง และศูนย์บริการรวม 10 แห่ง
อีกทั้งขยายระบบการบริหารคุณภาพไปยังสาขาภูมิภาค ครบทั้ง 11 สาขาของบริษัทฯ

นอกจากนี้ บริษัทฯ ได้ทดลองขายตรงทางโทรศัพท์ (Telemarketing) ตั้งแต่ปลายปี 2548
ส่วนการขายผ่านแบงก์แอสชัวรันส์ ซึ่งดำเนินการร่วมกับธนาคารกรุงเทพ จำกัด (มหาชน)
ได้เตรียมระบบงาน
ผลิตภัณฑ์และหลักสูตรการอบรมเจ้าหน้าที่ธนาคารให้มีความพร้อมในการขายประกันภัยประเภทต่าง ๆ
ทั้งการขายผ่านสำนักงานของธนาคารและการขายตรงทางโทรศัพท์ผ่านฐานลูกค้าของธนาคาร

หน้า 1

ด้านความรับผิดชอบต่อสังคม บริษัทฯ ได้ดำเนินโครงการต่าง ๆ มากมาย
ผ่านมูลนิธิกรุงเทพประกันภัย ซึ่งก่อตั้งมาตั้งแต่ปี 2537
โดยมีเจตนารมณ์มุ่งสร้างสรรค์พัฒนาสังคมไทยในทุก ๆ ด้าน ทั้งด้านการศึกษา
การส่งเสริมศิลปวัฒนธรรม ทำนุบำรุงโบราณสถาน การส่งเสริมให้ชุมชนในถิ่นทุรกันดารมีอาชีพ
มีรายได้เสริม เป็นชุมชนที่เข้มแข็งและมีคุณภาพชีวิตที่ดีขึ้น

ด้วยความมุ่งมั่นในการดำเนินธุรกิจ ที่เน้นคุณภาพการบริการ
คุณธรรมและปฏิบัติภายใต้กรอบของการกำกับดูแลของตลาดหลักทรัพย์ และกรมการประกันภัย
ทำให้บริษัทฯ ได้รับรางวัล บริษัทประกันวินาศภัยที่มีการบริหารงานดีเด่น อันดับ 1
จากกรมการประกันภัย กระทรวงพาณิชย์ ติดต่อกันถึง 3 ปีซ้อน ตั้งแต่ปี 2545 , 2546 และ 2547
และได้รับรางวัลสถานประกอบการดีเด่นด้านการจ้างงานคนพิการ ประจำปี 2548
จากสำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส คนพิการและผู้สูงอายุ
ซึ่งบริษัทฯ ได้รับรางวัลดังกล่าวเป็นปีที่ 2 แล้ว หลังจากที่ได้รับรางวัลไปเมื่อปี 2546
ซึ่งเป็นสิ่งยืนยันถึงความรับผิดชอบต่อสังคมตลอดมา

บริษัท กรุงเทพประกันภัย จำกัด (มหาชน) ดำเนินธุรกิจรับประกันวินาศภัย (Non-Life
Insurance) ซึ่งจำแนกได้ 4 ประเภท ดังนี้

1.  การประกันอัคคีภัย (Fire Insurance) คุ้มครองทรัพย์สินสิ่งปลูกสร้างเนื่องจากไฟไหม้
    ฟ้าผ่า หรือการระเบิดของแก๊สที่ใช้ในการหุงต้ม อาจขยายความคุ้มครองไปถึงภัยเปียกน้ำ
    ระเบิด จลาจล นัดหยุดงาน ลูกเห็บ น้ำท่วม แผ่นดินไหว ลมพายุ ภัยอากาศยาน เป็นต้น

2.  การประกันภัยทางทะเลและขนส่ง (Marine Insurance)
    คุ้มครองความเสียหายที่เกิดขึ้นกับสินค้า และตัวเรือ แยกเป็น

  2.1 การประกันภัยสินค้า (Cargo Insurance)

  2.2 การประกันภัยตัวเรือ (Hull Insurance)

3. การประกันภัยยานยนต์ (Motor Insurance) แยกเป็น

3.1 การประกันภาคบังคับ (Compulsory Insurance)

  3.2 การประกันภาคสมัครใจ (Voluntary Insurance) ซึ่งยังแบ่งการประกันภัยในกลุ่มนี้

  เป็น 3 ประเภท ได้แก่ ประเภท 1 ประเภท 2 และประเภท 3 ซึ่งมีความคุ้มครองที่

แตกต่างกัน

4.  การประกันภัยเบ็ดเตล็ด (Miscellaneous Insurance) เป็นการประกันภัยประเภทต่าง ๆ
    นอกเหนือจาก 3 ประเภทดังกล่าวข้างต้น

  การประกันภัยต่อ (Reinsurance) บริษัทฯ ดำเนินธุรกิจทั้งการเอาประกันภัยต่อ (Outward
  Reinsurance) และรับประกันภัยต่อ (Inward Reinsurance) ในการเอาประกันภัยต่อ
  จะมีทั้งการประกันภัยต่อเฉพาะราย และการประกันภัยต่อตามสัญญา

หน้า 2